लोकपाल मसौदे पर कैबिनेट सोमवार को करेगी गौर  
भ्रष्टाचारविरोधी इस व्यवस्था के दायरे में कुछ शर्तों के साथ प्रधानमंत्री को लाए जाने तथा एक स्वतंत्र अभियोजन निदेशालय बनाने की संभावना है।
केन्द्रीय मंत्रिमंडल बहु-प्रतीक्षित लोकपाल विधेयक के मसौदे पर सोमवार को विचार करेगा। भ्रष्टाचारविरोधी इस व्यवस्था के दायरे में कुछ शर्तों के साथ प्रधानमंत्री को लाए जाने तथा एक स्वतंत्र अभियोजन निदेशालय बनाने की संभावना है।  इस विधेयक को संसद में वर्तमान शीतकालीन सत्र के समापन से पहले पेश करके पारित किए जाने का सरकार का प्रयास है। मसौदे को वित्त मंत्री प्रणब मुखर्जी, गृह मंत्री पी चिदंबरम, कानून मंत्री सलमान खुर्शीद और कार्मिक राज्य मंत्री वी नारायणसामी का अनौपचारिक मंत्रियों का समूह अंतिम रूप दे रहा है।  प्रधानमंत्री मनमोहन सिंह की अध्यक्षता में हुई कैबिनेट की बैठक में इस विधेयक के बारे में चर्चा हुई लेकिन इस विषय पर विस्तृत चर्चा सोमवार को फिर होने वाली कैबिनेट की बैठक में होगी।  सलमान खुर्शीद ने कहा, आप सब जानते हैं कि संसद सत्र में कितने दिन शेष बचे हैं। हम दिन रात काम करके इसे समय सीमा के भीतर पूरा करने का प्रयास कर रहे हैं।